
Egy marsi kolónia energiaellátásának megtervezése

Kulcsszavak: Mars, űrkutatás, bolygókolonizáció, energiaellátás
A Mars feltérképezése több, mint fél évszázados történelemmel rendelkezik, az elmúlt közel hetven évben számos expedíció tárgyát képezte. A kutatások nagy részét motiválta a bolygó kolonizációjának gondolata. Egy marsi kolónia energiaellátásának biztosítása rengeteg kihívást jelent az eltérő körülmények és a különleges berendezések szükségessége miatt. A kolónia energiaellátására számos opció van, a nukleáris energia, a napenergia, a geotermikus energia, és a szélenergia mind-mind kutatások tárgyát képezik, mint egy marsi kolónia energiaellátását biztosító lehetőségek. A legnagyobb potenciál ezek közül a napenergiában és az atomenergiában rejlik, ezért kutatásom során azt vizsgálom, hogy ezen energiahordozók hogyan tudnák energiával ellátni a kolóniát.
Kutatásom során egy lehetséges marsi kolónia energiafelhasználására vonatkozóan végeztem számításokat, majd ezeket összegezve felmértem az általam számított igények megtermelésének lehetőségeit. Számításokat végeztem az oxigénigényt, és annak előállítását illetően, a hulladékkezelés során egy új eljárás elméleti lehetőségét vetettem fel, mellyel 3D nyomtatáshoz szükséges akrilnitril-butadién-sztirol állítható elő újrahasznosítással. Számításokat végeztem továbbá marsi minták gamma-besugárzási dózisát illetően, és az ahhoz szükséges berendezés energiaigényével kapcsolatban, víz kinyerésével, és annak mezőgazdasági alkalmazásával kapcsolatban. Felmértem továbbá a nukleáris reaktorok és a napenergia által biztosított lehetőségeket. A kutatás eredményeként létrejött számítások lehetővé teszik egy marsi kolónia energiarendszerének teljes körű szimulációját.



